《樗老》
明代·顾清

君不见麝憎脐、鸡恶尾，又不见豹患皮、象患齿。苏张戮辱韩白菹，全神乃在支离子。

东吴杨翁太古民，妙诀早受南华君。尽将智巧付时辈，甘与樗栎同轮囷。

阖闾城西云水阔，南北舟航日阗噎。春花秋月闭门看，八十年来几兴灭。

泥龟曳尾宁诧神，沟断庙尊俱失真。万牛回首歌孔柏，少陵岂是知心人。

樗日老，翁日健，尘海桑田几回变。人道孙枝却不如，前年选入明光殿。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。